Diari Oficial de la Generalitat Valenciana


Sumari del DOGV 9961, del 21-10-2024 (2024/10239)

RESOLUCIÓ d'11 d'octubre de 2024, de la Direcció General de Relacions amb Les Corts, per la qual es publica el conveni marc de col·laboració entre la Conselleria d'Educació, Cultura, Universitats i Ocupació de la Generalitat Valenciana i el Centre Espanyol de Drets Reprogràfics, per a la realització i col·laboració en activitats de sensibilització sobre la importància dels drets de propietat en el sector del llibre.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9961

Data del DOGV
:   21-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10210

CVE
:   GWZM-S-8398-74323

Data del document
:   11-10-2024

Organisme emissor
:   Presidència de la Generalitat

Tipus de document
:   Resolució

La Generalitat Valenciana, a través de la Conselleria d'Educació, Cultura, Universitats i Ocupació, i el Centre Espanyol de Drets Reprogràfics, han subscrit, el dia 6 de setembre de 2024, prèvia tramitació reglamentària, el conveni marc de col·laboració per a la realització i col·laboració en activitats de sensibilització sobre la importància dels drets de propietat en el sector del llibre, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 d'octubre de 2024 i número 0946/2024, procedix la publicació en el *Diari Oficial de la Generalitat Valenciana*  d'este conveni, que figura annex a esta resolució.

València, 11 d'octubre de 2024

Jorge Bellver Casaña

Director general de Relacions amb Les Corts

*Conveni marc entre la Conselleria d'Educació, Cultura, Universitats i Ocupació de la Generalitat Valenciana i el Centre Espanyol de Drets Reprogràfics per a la realització i col·laboració en activitats de sensibilització sobre la importància dels drets de propietat intel·lectual en el sector del llibre*

València, data de la firma digital

Intervinents

D'una part, José Antonio Rovira Jover, conseller d'Educació, Cultura, Universitats i Ocupació, en nom i representació de la Generalitat, en virtut del nomenament efectuat mitjançant el Decret 18/2024, de 12 de juliol, del president de la Generalitat, pel qual disposa el cessament i nomena les persones titulars de determinades conselleries de la Generalitat, i que actua en execució de les competències que li conferix l'article 28 de la Llei 5/1983, de 30 de desembre, del Consell, en relació amb l'article 6.3 del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, i amb l'article 7 del Decret 17/2024, de 12 de juliol, del president de la Generalitat, pel qual es determinen el número i la denominació de les conselleries i les seues atribucions.

D’una altra part, María del Carmen Riera Guilera, presidenta del Centre Espanyol de Drets Reprogràfics, entitat de gestió de drets de propietat intel·lectual (d’ara en avant, CEDRO), en nom i representació de l’entitat, en virtut del nomenament efectuat per acord de la Junta Directiva de CEDRO, de data 21 de juny de 2023; per això, li correspon la representació legal de l’entitat, segons l’article 46 dels estatuts vigents. CEDRO és una entitat associativa de caràcter privat fundada el 29 de juliol de 1987; és una associació sense ànim de lucre que té com a objecte social la protecció i, en particular, la gestió (directa o mitjançant acords amb altres entitats) dels drets de propietat intel·lectual de caràcter patrimonial d’autors, editors i drethavents, amb excepció de les obres d’arts plàstiques, les obres de creació gràfica, les obres fotogràfiques i les obres musicals no impreses, segons l’article 4 dels estatuts. Es troba inscrita en el Registre d’associacions del Ministeri de l’Interior amb el número 74.685.

D’ara en avant, les dos entitats seran denominades de manera conjunta com les parts.

Exposen

Primer. Que la Generalitat té competència exclusiva, tal com indica l’article 49.1.4t de l’Estatut d’Autonomia de la Comunitat Valenciana, aprovat per la Llei orgànica 5/1982, d’1 de juliol (en la redacció resultant de la Llei orgànica 1/2006, de 10 d’abril), en matèria de cultura, sense perjuí del que disposa l’article 149.2 de la Constitució Espanyola.

Segon. Que la Comunitat Valenciana, sense perjuí de les competències de l’Estat en matèria de depòsit legal i del registre de la propietat intel·lectual, té assignades les competències de coordinar i supervisar les oficines provincials del depòsit legal i propietat intel·lectual, així com donar-los suport.

Tercer. Que CEDRO és una entitat de gestió autoritzada, mitjançant l’Orde del Ministeri de Cultura, de 30 de juny de 1988, per a gestionar els drets de propietat intel·lectual dels autors i dels editors d’obra escrita, en els termes previstos en els estatuts.

Entre els fins principals de CEDRO es troba la protecció de la propietat intel·lectual i la creació literària, i sensibilitzar la societat sobre la seua importància; així s’arreplega en els estatuts.

Quart. Que dins de les línies d’actuació de CEDRO es troba la realització d’activitats de sensibilització sobre el respecte a la cultura, l’estímul a la creació i la creativitat, el foment de la investigació i el respecte dels drets de propietat intel·lectual del sector del llibre.

Quint. Que en els últims anys la Comunitat Valenciana ha experimentat un significatiu creixement econòmic (amb una aportació del 9,3 % al PIB nacional), un important desenvolupament tecnològic, una expansió de les empreses creatives, entre estes l’editorial, i compta amb una comunitat educativa àmplia i consolidada. Per estes raons, CEDRO considera que esta comunitat autònoma és l’entorn propici per al desenvolupament de projectes vinculats amb l’objectiu d’este protocol.

Sext. Que, tenint en compte els seus interessos, tant la Conselleria d'Educació, Cultura, Universitats i Ocupació com CEDRO estan d’acord amb dur a terme acords susceptibles de generar obligacions jurídiques entre les parts que els subscriuen, però que de manera expressa requerixen per a la seua efectivitat la posterior formalització de convenis o acords singulars en els quals de manera específica es concreten estes obligacions directament exigibles.

Per a desenvolupar esta actuació, i com a inici de l’articulació de la col·laboració entre les dos entitats, les parts convenen atorgar este conveni marc que es regirà per les següents

Clàusules

Primera. Objecte del conveni marc

El present conveni marc té com a finalitat la col·laboració entre la Conselleria d'Educació, Cultura, Universitats i Ocupació i CEDRO per a la realització d’accions de sensibilització sobre la importància dels drets de propietat intel·lectual en el sector del llibre i aconseguir així més protecció d’estos. Estes accions s’articulen mitjançant la realització de xarrades, jornades, conferències, ponències i taules redones l’objectiu de les quals és informar els diferents agents del sector del llibre sobre els drets d’autor i altres drets relacionats amb este.

Segona. Caràcter del conveni marc

Este conveni marc requerix, per a la seua efectivitat, la posterior formalització de convenis o acords singulars en els quals de manera específica es concreten les accions, iniciatives o activitats particulars de col·laboració que, en aplicació i desenvolupament d’este acord marc, es realitzaran conjuntament, així com les aportacions de cada una de les parts en cada cas. L’aplicació i l’execució d’este conveni, incloent-hi a este efecte tots els actes jurídics que puguen dictar-se en el seu desenvolupament, no podran suposar obligacions econòmiques per a la Generalitat i, en tot cas, s’atindran als seus mitjans personals i materials.

Tercera. Compromisos de les parts

Amb l’objectiu de promoure un entorn digital democràtic, crític i responsable a la Comunitat Valenciana, les dos organitzacions es comprometen a col·laborar estretament en la implementació d’accions destinades a enfortir la sostenibilitat cultural com a base fonamental per a la materialització d’este entorn.

Este compromís es durà a terme mitjançant la promoció de valors que eviten la desinformació i fomenten el pensament crític per mitjà de l’enfortiment del sector del llibre i la premsa.

Per tant, per a aconseguir que la Comunitat Valenciana desenvolupe un model social en el qual el sector editorial siga un pilar de desenvolupament, les dos parts es comprometen a:

a) Facilitar formació i informació sobre competències digitals, alfabetització mediàtica i propietat intel·lectual per a alumnes i professors per mitjà de l’Escola del Dret d’Autor (EDA) <www.escueladerechodeautor.org>, la plataforma educativa de CEDRO que facilita de manera gratuïta a la Generalitat Valenciana.

b) Organitzar accions de sensibilització en centres escolars sobre la creació artística i la formació en mitjans.

c) Implementar polítiques orientades a protegir els menors davant d’usos malintencionats de la intel·ligència artificial.

d) Promoure el desenvolupament del talent artístic en la creació literària en els municipis de la Comunitat mitjançant tallers amb autors i editors.

e) Remunerar de manera adequada autors i editors per la reutilització dels seus continguts en els centres dependents de la Comunitat, i implementar processos de control permanent.

f) Celebració d’un congrés internacional sobre propietat intel·lectual anual que servisca d’espai de trobada, discussió i col·laboració per a professionals, experts, acadèmics i líders en este camp, les conclusions del qual es traslladaran a la societat valenciana.

g) Difondre les activitats que es desenvolupen sobre la base d’este conveni per mitjà dels seus canals habituals i amb un abast suficient.

Quarta. Eficàcia i duración

El present conveni té la consideració de conveni marc, per la qual cosa, de conformitat amb les previsions dels articles 15 i 20 del Decret 176/2014, de 10 d’octubre, del Consell, pel qual regula els convenis que subscriga la Generalitat i el seu registre, està subjecte a la inscripció en el Registre de convenis de la Generalitat, i a la seua publicació obligatòria en el *Diari Oficial de la Generalitat Valenciana*. Així doncs, la seua eficàcia es troba supeditada al compliment dels dos requisits formals, sense ser suficient la subscripció per les parts.

Una vegada firmat el present conveni, la Conselleria d'Educació, Cultura, Universitats i Ocupació procedirà, en el termini de 10 dies hàbils des de la seua inscripció en el Registre de convenis de la Generalitat, a publicar el seu text íntegre en la seua pàgina web i en el portal de transparència de la Generalitat GVA Oberta, de conformitat amb el que es disposa en els articles 3 i 21.1 de la Llei 1/2022, de 13 d'abril, de transparència i bon govern de la Comunitat Valenciana, i en l'article 12 del decret 105/2017, de 28 de juliol, del Consell. Així mateix, seran objecte de publicació el corresponent informe de necessitat i a la finalització del conveni, una memòria succinta sobre les activitats realitzades en el marc del conveni.

La duració serà de quatre anys, en els termes previstos en l’article 49, apartat h, de la Llei          40/2015, d’1 d’octubre, de règim jurídic del sector públic.

Quinta. Extinció

D’acord amb l’article 51 de la Llei 40/2015, d’1 d’octubre, de règim jurídic del sector públic, el present conveni s’extingix pel compliment de les actuacions que constituïxen el seu objecte o per incórrer en causa de resolució.

Són causes de resolució:

a) El transcurs del termini de vigència del conveni sense haver-se acordat la pròrroga d’este.

b) L’acord unànime de tots els firmants.

c) L’incompliment de les obligacions i els compromisos assumits per part d’algun dels firmants. En este cas, qualsevol de les parts podrà notificar a la part incomplidora un requeriment perquè complisca en el termini de dos mesos amb les obligacions o els compromisos que es consideren incomplits. Este requeriment serà comunicat al responsable del mecanisme de seguiment, vigilància i control de l’execució del conveni i a les altres parts firmants. Si transcorregut el termini indicat en el requeriment persistix l’incompliment, la part que el va dirigir notificarà a les parts firmants la concurrència de la causa de resolució i s’entendrà resolt el conveni.

d) Per decisió judicial declaratòria de la nul·litat del conveni.

e) Per les causes de resolució establides en les lleis.

El compliment i la resolució del conveni marc donarà lloc a la liquidació dels convenis específics, a fi de determinar les obligacions i els compromisos de cada una de les parts.

La resolució del present conveni marc no afectarà la finalització de les actuacions que estiguen en execució, en virtut dels convenis específics firmats a l’empara del present conveni marc.

Sexta. Comissió de seguiment i control

De conformitat amb l’article 9 del Decret 176/2014, de 10 d’octubre, del Consell, pel qual regula els convenis que subscriga la Generalitat i el seu registre, es crea una comissió de seguiment i control del present conveni amb les funcions següents:

– Supervisar l’execució del conveni, aprovar les accions formatives que es desenvoluparan, així com adoptar les decisions i dictar les instruccions necessàries amb la finalitat d’assegurar la correcta realització de les activitats convingudes, incloent-hi a este efecte la solució, en primera instància, de les controvèrsies d’interpretació i compliment que puguen plantejar-se respecte del conveni subscrit i dels seus acords de desenvolupament.

– Informar les parts de les incidències que es puguen presentar durant l’execució del conveni, així com, si és el cas, proposar les corresponents actualitzacions o modificacions en el seu desenvolupament.

– Emetre un informe o valoració final sobre el grau de compliment dels objectius consignats en el conveni.

La comissió de seguiment estarà constituïda per un mínim de tres persones, nomenades per les parts de mutu acord, dos en representació de la Conselleria d'Educació, Cultura, Universitats i Ocupació i una en representació de CEDRO, que seran designades pel titular de la Direcció General de Cultura i per qui exercisca la presidència de CEDRO. En la composició de la comissió es vetlarà per la presència paritària d’hòmens i dones segons la Llei 9/2003, de 2 d’abril, per a la igualtat entre dones i hòmens.

Les còpies de les actes, acords o informes que, si és el cas, emeta la comissió de seguiment, en el desenvolupament i l’execució de les funcions que tinga assignades, es remetran, en el cas de la Conselleria d'Educació, Cultura, Universitats i Ocupació, a la persona titular de la Direcció General de Cultura.

La comissió es reunirà almenys una vegada a l’any o a iniciativa de qualsevol de les parts.

El funcionament de la comissió i l’adopció d’acords es regularan pel que s’establix en l’article 15 i següents de la Llei 40/2015, d’1 d’octubre, de règim jurídic del sector públic.

Sèptima. Règim jurídic i jurisdicción

El present conveni marc, quant a la seua tramitació i formalització, es regix pel Decret 176/2014, de 10 d’octubre, del Consell, pel qual regula els convenis que subscriga la Generalitat i el seu registre, i per la normativa bàsica continguda en el capítol VI del títol preliminar de la Llei 40/2015, d’1 d’octubre, de règim jurídic del sector públic. De no aconseguir-se solució o acord, la resolució de la qüestió o qüestions litigioses sorgides correspondrà als òrgans competents de la jurisdicció contenciosa administrativa.

Octava. Protecció de dades

Les parts s’obliguen a complir les previsions del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, pel qual es deroga la Directiva 95/46/CE i les específiques de la Llei orgànica 3/2018, de 5 de desembre, de protecció de dades personals i garantia dels drets digitals, quant a les dades personals que, a conseqüència de l’execució d’este conveni/acord, siguen tractades per cada una de les parts o siguen comunicades entre estes.

En compliment del qual es disposa en l’article 13 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades, la informació en matèria de protecció de dades és la següent:

a) Responsable del tractament: Conselleria d’Educació, Cultura, Universitats i Ocupació. Av. de Campanar, 32. 46566 València. Correu electrònic:

[rqcvmybslngzyklpqdifoub@mqp.cy](mailto:lplfohovtsqykapnqxexifl@eza.nm).

b) Delegació de Protecció de Dades de la Generalitat. Passeig de l’Albereda, 16, 46410 València. Correu electrònic [ecq@ylr.le](mailto:nvl@xmi.gw)

c) Finalitat del tractament: la gestió del conveni marc entre la Conselleria d'Educació, Cultura, Universitats i Ocupació de la Generalitat Valenciana i el Centre Espanyol de Drets Reprogràfics per a la realització i col·laboració en activitats de foment de la creació literària en investigació i activitats de sensibilització sobre la importància dels drets de propietat intel·lectual en el sector del llibre.

d) Les bases de legitimació general aplicables al tractament de dades són les previstes en els apartats c) i e) de l’art. 6.1 de l’RGPD (l’interés públic i l’obligació legal) en relació amb les normes específiques que regulen este procediment.

e) Quan l’entitat o el seu representant legal aporten dades de caràcter personal de terceres persones en el procediment administratiu, tindran l’obligació d’informar-los, en els termes que s’establixen en esta clàusula.

f) Persones destinatàries de les dades: no està prevista la comunicació de dades de caràcter personal.

g) Les dades no seran objecte de transferències internacionals.

h) El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada que estan en poder de les administracions públiques.

i) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d’acord amb el que es preveu en la normativa d’arxius i documentació.

j) La persona interessada té dret a sol·licitar del responsable del tractament l’accés, rectificació i supressió de les seues dades de caràcter personal, així com la limitació o oposició tant al tractament d’estes dades com no ser objecte de decisions individuals automatitzades, de manera presencial o telemàtica, de conformitat amb el qual s’indica en la pàgina següent <<http://www.gva.es/va/proc19970>>.

k) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant del/de la delegat/ada de Protecció de Dades, de manera presencial o telemàtica, de conformitat amb el que s’indica en la pàgina següent <<http://www.gva.es/va/proc22094>>. A més, hi ha la possibilitat de reclamar a l’Agència Espanyola de Protecció de Dades.

Les parts, llegit el present document i com a prova de conformitat amb el seu contingut íntegre, firmen este document electrònicament.

València, 6 de setembre de 2024

El conseller d’Educació, Cultura, Universitats i Ocupació: José Antonio Rovira Jover.

La presidenta de CEDRO: María del Carmen Riera Guilera.